**INFORMATĪVAIS ZIŅOJUMS**

**par valsts vietējo autoceļu ārkārtas ikdienas uzturēšanas darbiem un neatliekamiem tiltu uzturēšanas darbiem**

**Ievads**

Normatīvi paredzētajā laikā neveikto atjaunošanas darbu (remonta deficīta) izmaksas valsts vietējiem autoceļiem ar melno segumu ir 580 milj. EUR, valsts vietējiem autoceļiem ar grants segumu ir 1 244 milj. EUR. Ilgstoši neveikto atjaunošanas darbu un nepietiekamā finansējuma ikdienas uzturēšanas darbiem (nepieciešamās normatīvās izmaksas valsts vietējo autoceļu ar melno segumu ikdienas uzturēšanai ir 45 milj. EUR, grants segumu uzturēšanai ir 48 milj. EUR) dēļ, valsts vietējo autoceļu stāvoklis turpina pasliktināties.

Jau ilgākā laika periodā tiltu ikdienas uzturēšanas darbi, kā arī pārbūves un atjaunošanas darbu apjomi ir bijuši mazāki par tiltu novecošanās ātrumu un ir uzkrājies ļoti liels atlikto darbu apjoms. Pēc 2013. gada aprēķinu datiem kopējais tiltu atjaunošanas deficīts ir 152 milj. EUR (galvenajos autoceļos 43 milj. EUR, reģionālajos autoceļos 43 milj. EUR, vietējos autoceļos 66 milj. EUR). Neveikto darbu rezultātā daļa tiltu šobrīd vairs neatbilst pieaugošajām ekspluatācijas, satiksmes drošības un standartu prasībām. Lielākā daļa valsts autoceļu tiltu būvēti pirms ~ 40-50 gadiem un šobrīd to vecums ir virs 40 gadiem (542 tilti) - tiltiem nepietiekama nestspēja, brauktuves parametri, gājēju ietves un margas neatbilst satiksmes drošības prasībām. Vairāk nekā 700 tiltu nav atbilstošu drošības barjeru, kā rezultātā tiek apdraudēta gājēju un autobraucēju satiksme.

Valsts akciju sabiedrības „Latvijas Valsts ceļi” (turpmāk – VAS „Latvijas Valsts ceļi”) veiktie valsts autoceļu ikgadējās apsekošanas rezultāti apliecina, ka kopumā valsts autoceļu stāvoklis katru gadu turpina pasliktināties. Pēc 2013. gada atskaites datiem par valsts autoceļu segumu tehnisko stāvokli - 44% no valsts autoceļiem ar asfaltēto segumu ir sliktā un ļoti sliktā stāvoklī, bet 42% no valsts autoceļiem ar grants segumu ir sliktā stāvoklī. Savukārt tiltu ikgadējo un galveno inspekciju datu apstrādes rezultāti liecina, ka vairāk kā pusei no 945 Satiksmes ministrijas īpašumā esošo valsts autoceļu tiltu tehniskais stāvoklis vērtējams kā slikts (40%) un ļoti slikts (16%), bet 54 tiltiem ir ieviesti dažādi ierobežojumi. Sliktākā stāvoklī ir tilti uz vietējiem un reģionālajiem autoceļiem, labākā stāvoklī uz galvenajiem autoceļiem.

Sliktā un ļoti sliktā stāvoklī esošo autoceļu lietošana ir būtiski apgrūtināta, kas stipri izteikta pavasarī un rudenī, šķīdoņa laikā, kad grunts pamatnei atkūstot un pārmitrinoties, ceļa segas nestspēja samazinās. Izteikti tas notiek ceļos ar grants segumu. Lai novērstu šo ceļu sabrukumu, uz daudziem valsts vietējiem un dažiem reģionālajiem autoceļiem tiek ieviesti pagaidu satiksmes aizliegumi kravas autotransportam. Ierobežojumi katru gadu tiek ieviesti visos valsts reģionos – aptuveni 10 000 km valsts autoceļu ar grants un stipri nolietotajiem asfaltbetona segumiem, uzstādot aizlieguma ceļa zīmes, kas ierobežo transportlīdzekļu maksimālo pilno masu (lielākoties 10 tonnas). Uz atsevišķiem autoceļiem šādi satiksmes ierobežojumi noteikti pastāvīgi visu gadu.

2014. gadā steidzami nepieciešama kritiskāko valsts vietējo autoceļu uzturēšana (iesēdumu un bedru labošana grants, šķembu segumos, ūdens atvades sistēmas sakārtošana, grants seguma atjaunošana, atputekļošana, caurteku nomaiņa un atjaunošana) un tiltu uzturēšana, veicot šādus neatliekamus darbus:

* nolietotās asfalta nodilumkārtas nomaiņa uz tilta klāja;
* iesēdumu likvidēšana pirms pārejas plātnēm vai tilta gala šuvēm;
* gājēju ietvju un to elementu remonts vai nomaiņa;
* uzbēruma un krastu nostiprinājumu atjaunošana;
* atsevišķu konstruktīvo elementu remonts vai nomaiņa (barjeras uz tilta vai uzbērumā, deformācijas šuves);
* ūdens atvades sistēmas sakārtošana;
* grunts uzauguma un sanesu novākšana;
* krūmu griešana un koku novākšana tilta pieeju nogāzēs vai pie konusiem;
* citi darbi, kas aizkavē tiltu konstrukciju bojāšanos apkārtējas vides ietekmē.

**Risinājumi**

Satiksmes ministrija lūdz no valsts budžeta piešķirt līdzekļus 2 700 000 euro apmērā, lai 2014. gadā veiktu valsts autoceļu tīklā neatliekamus tiltu un vietējo autoceļu ar sabrukušu segumu uzturēšanas darbus, paredzot 500 000 euro izlietot vietējo ceļu ikdienas uzturēšanas darbiem un 2 200 000 euro tiltu uzturēšanai. Tas dos iespēju uzlabot valsts vietējo autoceļu seguma stāvokli, atjaunot ūdens atvadi no ceļiem un veikt tiltu ārkārtas uzturēšanas darbus, novēršot ekspluatācijas laikā radušos bojājumus un defektus, atjaunojot vai nomainot atsevišķus tiltu konstruktīvos elementus un veicot citus nepieciešamos uzturēšanas pasākumus tiltu ilgmūžības un funkcionalitātes nodrošināšanai. Šie veiktie ārkārtas uzturēšanas darbi būtiski uzlabos transportlīdzekļu satiksmes drošību un braukšanas apstākļus, kā arī uzlabos tiltu tehnisko stāvokli un paildzinās to kalpošanas laiku.

**Pasākumu īstenošanas plāns**

Satiksmes ministrija uzdevumā VAS „Latvijas Valsts ceļi” veica kritiskāko valsts vietējo autoceļu posmu un tiltu apsekošanu pavasara šķīdoņa laikā, kuriem nepieciešami neatliekami ārkārtas uzturēšanas darbi un izstrādāja autoceļu un tiltu ikdienas uzturēšanas darbu daudzumu sarakstus, lai varētu uzsākt darbu pasūtīšanu, izpildes vadību un uzraudzības procedūru 2014.gada 19.februāra līguma Nr.SM2014/5 „Par sadarbību valsts autoceļu kompleksās ikdienas uzturēšanas darbu realizācijā”, kas noslēgts starp Satiksmes ministriju, VAS „Latvijas Valsts ceļi” un VAS „Latvijas autoceļu uzturētājs” un 2013.gada 18.decembra līguma Nr.SM2013/59 starp VAS „Latvijas autoceļu uzturētājs” un Satiksmes ministriju, noteiktajā kārtībā. Pielikumā plānotie objekti, darbi un to provizoriskās izmaksas valsts vietējo autoceļu 131km kopgarumā sakārtošanai un tiltu ārkārtas uzturēšanas daru veikšanai:

1.pielikums „Vietējo autoceļu sakārtošana 2014.gadā”;

2.pielikums „Centra reģiona tiltu ārkārtas uzturēšanas darbi 2014.gadā”;

3.pielikums „Vidzemes reģiona tiltu ārkārtas uzturēšanas darbi 2014.gadā”;

4.pielikums „Kurzemes reģiona tiltu ārkārtas uzturēšanas darbi 2014.gadā”;

5.pielikums „Latgales reģiona tiltu ārkārtas uzturēšanas darbi 2014.gadā”.

Satiksmes ministrs A.Matīss

Vīza: Valsts sekretārs K.Ozoliņš

12.05.2014.

820

S.Muižniece 67036444

sanita.muizniece@lvceli.lv

M.Dūzelis 67028389

maris.duzelis@lvceli.lv